 NA MWANDISHI WETU  “SISI, kama uongozi wa Kenya Kwanza na Azimio la Umoja-One Kenya, baada ya kushauriana kwa kina tunakubaliana kubuni jopo la watu 10 kuendesha mazungumzo ya kusuluhisha tofauti kati yetu kwa amani na kwa manufaa ya watu wetu,” taarifa ikasema. Kamati hiyo ya maridhiano itajumuisha watu wanne kutoka nje ya bunge; wawili kutoka kila mrengo, Kiongozi wa Wengi na Wachache na wabunge wanne -wawili kutoka kila upande. Bw Ichung’wa na Wandayi walieleza kuwa kamati hiyo itajadili masuala matano ambayo ni; uteuzi wa makamishna wapya wa Tume Huru ya Uchaguzi na Mipaka (IEBC), utekelezaji wa sheria ya Usawa wa Kijinsia na kuwekwa kwa sheria ya Hazina ya Ustawi wa Maeneo Bunge (NGCDF) katika katiba. Aidha, kamati hiyo itajadili suala la kubuniwa kwa Afisi ya Kiongozi Rasmi wa Upinzani na kutia katika Katiba ya sasa Afisi ya Mkuu wa Mawaziri. “Aidha, pande hizi mbili zimekubaliana kuwa suala la Sheria ya Fedha ya 2023 liko mahakamani na hivyo hatima yake itaamuliwa huko,” taarifa hiyo ikasema. Hata hivyo, suala la kupanda kwa gharama ya maisha ambalo Upinzani umekuwa ukilalamikia nyakati zote halikutajwa kama mojawapo ya mada za mazungumzo hayo. Bw Ichung’wa na Wandayi walielezea kusikitishwa kwao na ghasia zilizoshuhudiwa na kusababisha maafa, majeraha na uharibifu wa mali. Taarifa hiyo ya pamoja, hata hivyo, haikutaja msimamizi wa mazungumzo hayo mapya. Lakini kwenye taarifa iliyotumwa awali, Bw Wandayi alidokeza kuwa mchakato huo utasimamiwa na aliyekuwa Rais wa Nigeria Olusegun Obasanjo. Makubaliano hayo ya mazungumzo yanajiri siku moja tu baada ya Azimio kutangaza kuwa ingetoa mwelekeo leo kuhusu ratiba yake ya maandamano. Kiongozi wa Wiper, Bw Kalonzo Musyoka alisema hayo kwenye hotuba yake wakati wa hafla ya maombi kwa heshima ya watu waliouawa na polisi wakati wa makabiliano kati ya maafisa hao na waandamanaji wiki iliyotangulia. “Ningependa kutangaza kwa niaba yetu sote kwamba mnamo Jumapili, Julai 30, tutatangaza rasmi mipango yetu kuhusiana na maandamano ya kulalamikia gharama ya maisha na ushuru unaowazonga watu wetu,” akasema Bw Musyoka aliyesoma taarifa ya pamoja kwa niaba wa vinara wa Azimio. Maombi hayo yaliandaliwa katika afisi za SKM Centre, mtaani Karen, Nairobi na kuhudhuriwa na Rais Mstaafu Uhuru Kenyatta.   You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  